Hans Andersen (V), 2025-05-07:
Tak for det.
Jeg undrede mig ikke over intentionen; vi i Venstre er helt enige i, at det er et problem, at den ikkevestlige indvandring samlet set fortsat er en så stor udgift for de offentlige finanser.
Min undren består mere i, hvad man faktisk peger på af løsninger med det her beslutningsforslag.
Med forslaget ønsker man at pålægge, og jeg citerer nu fra beslutningsforslaget, »regeringen inden kalenderårets udgang at fremlægge en konkret plan for, hvordan regeringen vil sikre, at der ikke fremover er en nettoudgift til ikkevestlige indvandrere og efterkommere, så pengene i stedet kan bruges til at finansiere øgede forsvarsudgifter.«
Når jeg læser beslutningsforslaget, peger man ikke på en eneste konkret løsning.
Det er der heller ikke i forslagets bemærkninger.
Forslagsstillerne ønsker at pålægge regeringen at gøre noget, et eller andet, kan man sige.
Forslagsstillerne peger på det reelle problem, men nøjes med at pålægge regeringen at finde en løsning uden selv at komme med et eneste bud på, hvordan det skal ske.
Det er det, jeg gerne vil anholde.
Den ikkevestlige indvandring er forbundet med udfordringer, og det har også økonomiske konsekvenser.
For mange indvandrere og flygtninge står stadig uden for det arbejdende fællesskab, og det er også derfor, at det har været Venstres politik i årtier, at der skal være styr på tilstrømningen til Danmark.
Sidste år blev det meddelt, at der var et historisk lavt antal asylopholdstilladelser.
Det handler om, at vi skal møde indvandrere og flygtninge med konsekvente krav.
Integrationen starter med et individuelt ansvar.
Det handler om, at man vælger Danmark til, man lærer det danske sprog, man tager de danske værdier og normer til sig og man bliver en aktiv del af fællesskabet i Danmark.
Når man kommer til Danmark, skal man forsørge sig selv, og kan man arbejde, ja, så skal man arbejde.
Derfor er det også afgørende for Venstre, at der er lave offentlige ydelser til arbejdsløse indvandrere og flygtninge.
Med lave ydelser sikrer vi, at Danmark ikke er en attraktiv asyldestination.
Vi sikrer også, at der er en tydelig økonomisk gevinst ved at komme i arbejde frem for at være på offentlig forsørgelse.
Vi har altid været optaget af, at det bedre skal kunne betale sig at arbejde.
Vi har også fået gennemført en arbejdspligt for borgere i kontanthjælpssystemet, som ikke opfylder opholdskravet og beskæftigelseskravet.
For det går simpelt hen ikke, at dem, der kan bidrage, ikke gør det.
Enten finder man selv et arbejde, eller også bliver man sat i et nyttejob.
Udebliver man fra det, skal man trækkes i ydelse.
Vi kan jo se, at tilgangen med lave ydelser og tydelige krav om at bidrage virker, for selv om beskæftigelsesfrekvensen for indvandrere stadig væk er lavere end den for danskerne i almindelighed, er den over årene gået den rigtige vej.
Så er der den del med, at dem, der fravælger at bidrage til fællesskabet for i stedet at begå alvorlig kriminalitet, så ofte som muligt skal udvises.
Så intentionen bag beslutningsforslaget er god nok, men jeg vil bare i stilfærdighed sige, at jeg synes, at vi mangler forslag til at nå den intention.
På den baggrund skal jeg meddele, at Venstre ikke støtter beslutningsforslaget.